《次韵茂恭见寄》
宋代·喻良能

中书一挥千万言，有如水悬吕梁间。
奔逸绝尘不可及，蹇欲从梁良独难。
如君文字可华国，胡为犹在南湖侧。
樊川昌谷纵多才，欲以比君那可得。
君家红杏连白榆，似向君王得鉴湖。
水光溶溶浸山色，楼台上下如冰壶。
磬湖萧瑟逢秋令，男呻女吟贫非病。
阿奴碌碌仅自全，伯氏今亡嗟短命。
恨我不如大小山，徒尔思苦仍辞艰。
既无击钵挥毫敏，空愧诗筒数往还。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。